Hver eru elstu þekktu tengsl Japans og Íslands ? Íslendingar eiga nokkra fræga Asíufara frá fyrri öldum , meðal annars Jón Ólafsson Indíafara ( f. 1593 ) og Árna Magnússon frá Geitastekk ( f. 1726 ) , en enginn þeirra heimsótti Japan svo vitað sé . Líklegasta skýringin er sú að Japan var að miklu leyti lokað fyrir umheiminum á hinu svokalla sakoku-tímabili , sem varði frá upphafi 17. aldar til miðrar 19. aldar . Á þessum tíma voru allar ferðir til og frá landinu undir ströngu eftirliti . Japanir máttu ekki ferðast til annarra landa nema með sérstöku leyfi og Hollendingar fengu einir Vesturlandabúa að stunda viðskipti í Japan og það í gegnum eina tiltekna verslunarhöfn í Suður-Japan . Fáir útlendingar höfðu því tækifæri til að heimsækja Japan og þeir sem áttu þess kost fengu einungis takmarkaða sýn á landið . Þess ber einnig að geta að Ísland og Japan komu seint inn á svið alþjóðastjórnmála og -samskipta , þótt ástæðurnar séu ólíkar . Íslendingar eignuðust ekki sjálfstæða utanríkisþjónustu fyrr en árið 1940 og höfðu takmarkað bolmagn til að reka utanríkisþjónustu framan af . Japan hóf ekki að gera samninga um opinber samskipti við vestræn ríki fyrr en eftir að sakoku-tímabilinu lauk um miðja nítjándu öld og voru samningarnir undirritaðir með semingi undir miklum þrýstingi frá Bandaríkjunum og síðar öðrum stórveldum þess tíma . Þegar Japanir settu sér það markmið að ná Vesturlöndum í tækni - og herstyrk skiptu stjórnvöld aftur á móti um stefnu og hófu að byggja upp tengsl við erlend ríki . Enginn grundvöllur var þó fyrir opinberum samskiptum Íslands og Japans fyrr en eftir seinni heimsstyrjöld og er fjallað um upphaf þeirra í svari við spurningunni Í hverju hafa samskipti Íslands og Japans aðallega falist ? Tengslin framan af voru því fyrst og fremst í gegnum einstaklinga , sem komu til Íslands eða Japans af ólíkum ástæðum á fyrri hluta 20. aldar og það vill til happs að sumir þeirra gerðu reynslu sinni afar góð skil . Hið svonefnda sakoku-tímabil í Japan spannar fyrri hluta 17. aldar til miðrar 19. aldar . Á þeim tíma var landið að miklu leyti lokað fyrir umheiminum . Myndin sýnir japanskt heimskort frá 1848 en á þeim tíma er landið að opnast . Fyrsti Íslendingurinn sem vitað er fyrir víst að hafi heimsótt Japan er Steingrímur Matthíasson læknir , en hann hafði skamma viðdvöl í Suður-Japan árið 1904 . Steingrímur , sem var sonur þjóðskáldsins Matthíasar Jochumssonar , hafði nýlokið námi í læknisfræði í Kaupmannahöfn og dreymdi um að ferðast til Asíu . Hann réði sig sem skipslæknir til danska Austur-Asíufélagsins ( Det Østasisatiske Kompagni ) og ferðaðist til nokkurra landa í Asíu , meðal annars Japans . Steingrímur skrifaði reglulega ferðapistla og sendi heim meðan á ferðalaginu stóð en ferðasagan kom einnig út í bókarformi árið 1939 undir titlinum Frá Kína og Japan . Steingrímur dvaldi ekki nema einn sólarhring í Japan , en hann var áhugasamur um allt sem fyrir augu bar og lýsti upplifun sinni í ferðapistlunum . Steingrímur ferðaðist um Austur-Asíu rétt áður en stríðið milli Rússa og Japana braust út ( varði 1904 - 1905 ) og upplifði því spennuhlaðið andrúmsloft og jafnvel ótta um að skip hans , Kronprins Valdemar , yrði kyrrsett eða skotið niður af Japönum . Íslendingar fengu betri tækifæri til að kynnast japönsku samfélagi á komandi áratugum , sér í lagi í gegnum trúboða og kirkjunnar menn sem dvöldust í Japan og víðar í Austur-Asíu . Vestur-Íslendingurinn Séra Steingrímur Octavíus Thorláksson bjó í Japan ásamt eiginkonu sinni , Carolínu Kristínu Thomas á árunum 1916 - 1941 þar sem hann gegndi mikilvægu hlutverki í trúboðsstarfi á vegum lúthersku kirkjunnar í Bandaríkjunum . Octavíus dvaldist víða í Japan og hjónin eignuðust og ólu börn sín upp í Japan þannig að þau fengu óvenju djúpa innsýn í japanskt samfélag , sem þau miðluðu af meðal annars þegar þau heimsóttu Ísland árið 1931 . Íslenski rithöfundurinn og jesúítinn Jón Sveinsson , eða Nonni , dvaldist við Sophia-háskólann í Tókýó á árunum 1937 - 1938 og vakti heimsókn hans mikla athygli í Japan . Jón var vinsæll fyrirlesari í japönskum skólum , greinar eftir hann birtust í þekktustu dagblöðum Japans og nokkrar af bókum hans komu út á japönsku . Jón skrifaði einnig bók um dvöl sína , Nonni í Japan , sem kom út á íslensku árið 1956 . Óhætt er að fullyrða að Jón sé einn af þeim Íslendingum sem þekktastur hefur orðið í Japan . Trúboðinn Ólafur Ólafsson er oftast kenndur við Kína , en hann heimsótti Japan einnig tvívegis ( 1921 og 1927 ) og skrifaði í báðum tilfellum ferðapistla um reynslu sína . Rithöfundurinn Jón Sveinsson , betur þekktur sem Nonni , ásamt forseta Sophia-háskólans og japönskum vinum . Fáar íslenskar heimildir eru til um ferðir Japana til Íslands , en árið 1938 birtist grein í Morgunblaðinu undir yfirskriftinni „ Fyrsti Japani á Íslandi “ . Um var að ræða þýðingu á blaðagrein úr japönsku dagblaði þar sem japanski skátaforinginn Seiichiro Furuda segir frá heimsókn sinni til Íslands . Furuda hafði að eigin sögn kynnst Jóni Sveinssyni í Japan , sem hafði hvatt hann mjög til Íslandsferðar . Aðrar heimildir benda til að Fukuda sé mögulega ekki fyrsti Japaninn sem kom til landsins . Samkvæmt opinberum útflutningstölum Hagstofunnar hófst útflutningur til Japans árið 1923 með sölu á fiskafurðum ( síldarlýsi og síldarmjöli ) , en útflutningurinn stóð stutt og ekki er ljóst hver stóð fyrir viðskiptunum . Innflutningur beint frá Japan hófst árið 1930 , og var Jóhann Ólafsson kaupmaður þar í fararbroddi . Jóhann fór tvær ferðir til Japans árin 1931 og 1933 . Innflutningurinn var fjölbreyttur , allt frá strigaskóm til fágæts postulíns . Jóhann lét einnig framleiða sérstök Íslands-stell í Japan sem voru handmáluð með myndum af meðal annars Þingvöllum og Kötlu . Umfjöllun um meðal annars handmáluðu sparistellin sem Jóhann Ólafsson lét framleiða í Japan á fjórða áratug síðustu aldar . Vegna stríðsreksturs Japans í Asíu , sem síðar þróaðist út í allsherjarstríð við Bandaríkin eftir árásina á Pearl Harbor 1941 , lögðust þessi fyrstu tengsl við Japan af . Séra Octavíus flutti til Bandaríkjanna með fjölskyldu sína skömmu fyrir árásina á Pearl Harbor og innflutningur Jóhanns Ólafssonar frá Japan lagðist einnig af um svipað leyti . Ný tengsl mynduðust eftir seinni heimsstyrjöld og er fjallað sérstaklega um þau í svari við spurningunni Í hverju hafa samskipti Íslands og Japans aðallega falist ? Tengsl ríkja geta verið margvísleg en hér er fyrst og fremst horft til samskipta og reynslu einstaklinga . Fjallað er um tengsl landanna á breiðari grundvelli í greininni „ Frá Sóleyjum : Upphaf samskipta Íslendinga og Japana 1904 - 1942 “ sem birtist í Skírni ( Kristín Ingvarsdóttir , 2017a ) . Nánar er fjallað um myndun stjórnmálasambands landanna í greininni „ Samskipti Íslands og Japans eftir síðari heimsstyrjöld : Stjórnmálasamband í 60 ár “ , sem birtist í Skírni sama ár ( Kristín Ingvarsdóttir , 2017b ) . Guðmundur Jónsson , Magnús S. Magnússon og Hallgrímur Snorrason ( ritstjórar ) . 1997 . Hagskinna : sögulegar hagtölur um Ísland . Reykjavík : Hagstofa Íslands . Hjalti Einarsson , Ólafur Hannibalsson , Jón Hjaltason og Gísli Jónsson . 1996 . Sölumiðstöð hraðfrystihúsanna í 50 ár . Reykjavík : Sölumiðstöð hraðfrystihúsanna . Jón Sveinsson . 1971 . Ferð Nonna umhverfis Jörðina , Síðari hluti : Nonni í Japan . Freysteinn Gunnarsson þýddi . [ 2. útg. ] . Reykjavík : Ísafoldarprentsmiðja . Góðan daginn , ég er núna að vinna að ritgerð um tengsl Íslands og Japans og hef reynt að finna mögulegar upplýsingar á netinu um það hver elstu tengslin eru milli þessara tveggja landa . Það sem ég hef bara séð hingað til eru tengsl þegar Ísland var orðið sjálfstætt ríki eða tengsl þegar Ísland var undir Danmörku . Er mögulegt að það hafi verið einhver tengsl fyrir þann tíma , þ.e.a.s. frá landnámi og að 19. öld ? Ég hefði getað sent inn venjulega spurningu á Vísindavefnum en ég var ekki viss hversu lengi ég myndi fá svar þar sem ég á að skila þessu fyrir næsta miðvikudag . Ef þið hafið einhverjar upplýsingar þá væri það frábært .